Ma (33) gegroet wat sterf ná tweeling se geboorte | Netwerk24
Deur Kaydene Davids 08 Augustus 2020 13:53
"Ek belowe om altyd vir ons twee seuntjies te vertel wat 'n juweel van 'n vrou jy was en om hulle groot te maak om ook in die skaduwee van ons Almagtige God te wandel soos wat hul mamma gedoen het."
Dít is die hartroerende afskeidsbrief van Johandré Schreuder aan sy sielsgenoot, Esmarié, wat Saterdag uit die Volle Evangelie Kerk in Douglas begrawe is.
Die 33-jarige Esmarié, 'n krediteureklerk by GWK in Douglas, is Sondagoggend in die Life Rosepark-hospitaal in Bloemfontein aan 'n enorme beroerte dood enkele dae nadat sy prematuur geboorte aan Janru en Hendré geskenk het.
Die tweeling is verlede Dinsdag gebore nadat Schreuder sedert 8 Junie weens komplikasies met haar swangerskap in die hospitaal behandel is. Die tweeling is steeds in die neonatale eenheid van die hospitaal.
In sy afskeidsbrief bedank Schreuder sy "liefste Kiepie" vir die vrou wat sy vir hom was.
"Ek gaan jou so verskriklik baie mis. Jou lag, jou reuk, jou maniertjies, jou nuuskierigheid om altyd 'n nuwe resep te probeer en dan moet ek die floppe eet totdat jy dit regkry.
Pastoor Marius Nortje
"Ek en jy het so baie kilometers dwarsoor die land saam rondgerits, altyd op soek na iets nuuts om te sien. Jy was my travel-en-kamp-buddy. Ek sou so graag nog vir lank saam met jou die pad wou stap, maar ek weet, my lief, jy is nou op 'n beter plek saam met Jesus in sy paradys, wat jy vir geen paradys op aarde sal verruil nie.
"Lief jou bitter baie vir altyd."
Past. Marius Nortjé het gesê omdat Esmarié in God geglo het, het sy die ewige lewe.
"Ten spyte van ons vertwyfelinge, Esmarié is vir ewig in die teenwoordigheid van God. God was 'n werklikheid in haar lewe. Sy het die Gees van God in haar gedra. Sy was 'n tempel van die Heilige Gees en daarom lewe sy aan die ander kant van die graf."